Trumpin mukaan vuonna 2015 solmitussa Pariisin ilmastosopimuksessa pysyminen olisi merkinnyt suuria taloudellisia uhrauksia Yhdysvalloille.

– Yhdysvallat lakkaa välittömästi toteuttamasta Pariisin sopimuksen "ei-sitovia" osia, Trump sanoi.

Hän sanoi, että Yhdysvallat on valmis neuvottelemaan uuden sopimuksen, jonka pitäisi hänen mukaansa olla nykyistä "tasapuolisempi".

Hän lupasi vetäytyä sopimuksesta jo vaalikampanjassaan. Torstain tiedotustilaisuudessa hän vakuutti toimivansa puhtaan ympäristön puolesta, vaikka Yhdysvallat irrottautuukin sopimuksesta. Arvostelijat ovat varoittaneet, että Yhdysvallat kärsii taloudellisia menetyksiä, ellei se panosta uusiutuvaan energiaan.

Presidentin mukaan sopimus rampauttaa Yhdysvaltain taloutta.

Valkoisen talon pihalle kokoontunut yleisö taputti useissa kohdissa Trumpin puhetta.

Barack Obama kiirehti arvostelemaan Trumpin päätöstä

Yhdysvallat allerkirjoitti Pariisin ilmastosopimuksen edellisen presidentin Barack Obaman johdolla. Obama on jo kommentoinut Trumpin päätöstä ja sanonut, että Yhdysvallat liittyy nyt pieneen joukkoon, joka on jäänyt sopimuksen ulkopuolelle. Vain Nicaragua, Syyria ja Kosovo ovat nyt sopimuksen ulkopuolella.

Yhdysvaltojen vetäytymisen uskotaan vaikeuttavan Pariisin ilmastosopimuksen toteuttamista. Tavoitteena on rajoittaa lämpötilan nousu korkeintaan kahteen asteeseen esiteolliseen aikaan verrattuna. Päätös ei kuitenkaan lamauta muun maailman ilmastotoimia, arvioivat asiantuntijat.

Trumpin päätöstä on odotettu jännityksellä ympäri maailmaa ja se tuomittiin jo ennalta laajasti. Muun muassa Saksa ja Kiina ovat luvanneet entistä tiiviimpää yhteistyötä ilmastonmuutosta vastaan.

Paine Kiinaa ja EU:ta kohtaan kasvaa

Trumpin päätös antaa etenkin Euroopan maille ja Kiinalle mahdollisuuden nousta entistä voimakkaammin ilmastotoimien johtajiksi.

EU ja Kiina aikovat päättäväisyyttä yhteisellä julistuksella huomenna perjantaina. Ylen toimittajan näkemän luonnoksen mukaan EU:n ja Kiinan julistuksessa kerrotaan uusista konkreettisista toimista ilmastonmuutoksen torjumiseksi.

Lue lisää aiheesta:

Analyysi: Kiina täyttää mieluusti Trumpin luoman tyhjiön

Ilmastonmuutoksen torjunta USA:ssa ei pysähtyisi Trumpin päätökseen – Monella osavaltiolla omat ilmastotavoitteet

Tutkija: "Trumpin ilmastopolitiikka ei pysäytä puhtaan energian nousua"

Kiina lupaa pysyä Pariisin ilmastosopimuksessa

Miksi Donald Trump haluaa luopua ilmastosopimuksesta – Tässä kolme syytä